Benny Engelbrecht (S), 2014-04-10:
Tak, hr. formand.
Lovforslaget og den politiske aftale af 26. marts 2013 indebærer ikke en ændring i retsstillingen for skader på kældre og løsøre i kældre i forhold til den gældende ordning, og den aftale holder vi selvfølgelig fast i.
For så vidt angår fremadrettede initiativer, synes jeg alligevel, det er værd at notere sig, at vi dog er enige om, at det udvalg, som skal evaluere stormflodsordningen, netop skal se på mulighederne for og ikke mindst de økonomiske konsekvenser af at lade løsøre i kældre blive omfattet af stormflodsordningens dækning.
Men i den sammenhæng mener jeg også det er nødvendigt at understrege, at det kan vi ikke begynde at se på, uden at man samtidig ser på hele spørgsmålet om klimatilpasning, forebyggende indsats i kommunerne og imødegåelse af fremtidige problemstillinger.
Så med andre ord er jeg fuldstændig imødekommende også i forhold til hr. Hans Christian Schmidts forslag – det tilkendegav jeg også under andenbehandlingen – om at afholde en høring, som naturligvis skal pege frem mod den evaluering, der skal laves af stormflodsordningen, som ministeren selvfølgelig også har tilkendegivet, og som et enigt Folketing står bag.
Jeg synes, det er naturligt at afholde sådan en høring.
Hvornår en sådan høring skal finde sted, skal jeg ikke foruddiskontere her fra Folketingets talerstol, men blot minde om, at vi i hvert fald står i den situation, at det først er, når hvert enkelt folketingsmedlem har trykket på den grønne knap om lidt og gennemført den her lovgivning, at det overhovedet er muligt at iværksætte den revurdering, som er nødvendig, af de mange sager rundtomkring i landet.
Der er 3.000 sager, og hvor mange af dem der skal revurderes, ved vi ikke på nuværende tidspunkt.
Men først efter at alle de sager er blevet genvurderet, har vi et totalt overblik over, hvordan denne ordning virker.
Og derfor vil jeg blot advare imod, at vi fremskynder en høring til at blive afholdt, inden hver enkelt af de sager rent faktisk er blevet gennemgået administrativt.
Jeg synes også, vi skal have respekt for, at vores ordning rent faktisk også kommer til at virke i praksis.
Jeg advarede ved førstebehandlingen af denne sag imod, at Folketinget skulle begynde at lave sagsbehandling i forbindelse med reformen af stormflodsloven og denne alvorlige problemstilling.
Jeg vil overlade til andre at vurdere, om det så er sådan, at vi har overholdt det grundlæggende princip om at foretage lovgivning og ikke foretage sagsbehandling.
Jeg skal undlade at citere for meget, men blot sige, at det selvfølgelig er sådan, at enhver borger i dette land til enhver tid er berettiget til at indsende sine konkrete sager til dette Folketing, så vi er orienteret om, hvordan virkeligheden ser ud.
Det lytter vi også til, men når det handler om at gå ind i en konkret sagsbehandling, skal man jo være meget påpasselig, ikke mindst med henvisning til magtens tredeling.
Jeg synes, det er vigtigt at slå fast, at der er blevet foretaget en række vigtige ændringer i forbindelse med den lovgivning, som nu er blevet fremlagt, og som vi om lidt skal vedtage endeligt, og jeg synes, det er værd at understrege også de positive tilkendegivelser, der har været fra en række borgere i forbindelse med det.
Der er en række udvidelser, og der er en række ændringer af stormflodsloven, der bliver gennemført.
F.eks. udvides ordningen til at dække omkostninger til genhusning, til flytning og opmagasinering og til udbedring af skader efter skimmelsvamp.
Det var altså ikke dækket tidligere.
Ordningen ændres, så der lægges et loft over selvrisikoen for skader på ejendomme til helårsbeboelse, og der lægges også et loft ved skader på fritids- og sommerhuse og løsøre, ligesom selvrisikoen generelt sænkes 3 procentpoint på fast ejendom og 5 procentpoint på løsøre.
Det er nogle ret markante ændringer.
Anvendelsen af erstatningen udvides med respekt for eventuelle panthavere med øget fleksibilitet i forbindelse med udbedring og genopførelse af ejendomme, ligesom muligheden for kontant erstatning og totalskadeerstatning indføres.
Udvidelserne og ændringerne kræver selvfølgelig en justering af ordningens finansieringsgrundlag.
Derfor skal hver eneste dansker, hver eneste dansk familie ikke længere betale 30 kr. om året, men 60 kr. om året i forbindelse med deres forsikring.
men vi gør det med åbne øjne.
Flere ordførere har nævnt spørgsmålet om løsøre i kældre.
Jeg synes, det er vigtigt at slå fast, at løsøre placeret i kældre og andre rum, som er under terræn, har været undtaget fra ordningen fra starten i 1991.
Og hvorfor?
Jo, begrundelsen for det er, at man generelt bør opbevare sit løsøre forsvarligt, og at kældre og andre rum under terræn er særlig udsatte i forbindelse med oversvømmelse, og det uanset om de pågældende rum så i øvrigt er godkendt til særligt vejrlig eller ej.
Man kan selvfølgelig sagtens diskutere, om det så er nødvendigt for en række kommuner landet over at studere den seneste stormflod meget nøje og overveje, om der måske er noget, der skal genovervejes i forbindelse med alle de steder, hvor der er givet tilladelse til beboelse i rum, som ligger under niveau, under terræn.
Jeg vil bare minde om, at når vi skal lave lovgivning, skal vi jo også tænke på det fremadrettede.
Lovforslaget og den politiske aftale fra den 26. marts 2013 indebærer ikke ændringer i retsstillingen ...